Jeg og kjæresten var her en uke i juni i 2015. Oppholdet var rett og slett fantastisk. Hotellet ligger veldig godt til i Perissa. Fra hotellet til den kjente svarte lavastranden i Perissa tar det 5 minutt å gå.

Det er ikke frokost eller noe slikt på hotellet, men det er et relativt stort supermarked rett over gaten. Det er også kjøleskap på rommet.

Vi bodde på rommet med den midterste balkongen i andre etasje. Rommet var veldig fint og ganske stort. Sengen var på en hems og badet var fint! Sengen var også veldig behagelig. Airconditionen fungerte ypperlig.

Bassenget er faktisk like stort som det ser ut på bildet, noe vi selv var veldig overrasket over. Å sitte på balkongen om kvelden etter en dag på stranden, med en øl i hånden, var kjempekoselig. Utsikten er som så, er kanskje ikke alle som liker den, men vi syntes det var ganske flott å kunne se opp mot Santorinis høyeste fjell.

Nicholas, verten, var fantastisk. Vi fikk mange tips om hvilke steder vi måtte besøke og hvilke restauraner som hadde god mat. Han spurte oss alltid om det var noe han kunne bistå med, smilte alltid og en følte seg aldri oversett eller glemt som gjest. Han var heller ikke for pågående. En kan si han alltid var tilstede når vi trengte han.

Perissa er en veldig koselig by. Bilder på nettet klarer ikke helt å gi feelingen av hvor fint det faktisk er. En ting kan sies, Perissa, eller Santorini som sådan, er ikke et sted en drar for å feste. For en romantisk tur, eller bare for å slappe av, er Santorini (og Perissa) perfekt. Bussene går relativt ofte til både Fira og Oia. Busstoppet er rett over gaten fra hotellet.

Vi var selv svært positiv overrasket over alt vi fikk for prisen av å bo der. Det er egentlig ingenting å klage på!